Broj: 711-I-851-P-298-21/23-08-19

Zagreb, 28. travnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković kao predsjednice Povjerenstva, te Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Srđana Jeremića, zamjenika župana Vukovarsko-srijemske županije,** pokrenutom Odlukom Povjerenstva broj: 711-I-191-P-298-21/23-06-24 od 17. lipnja 2022. godine, na 6. sjednici, održanoj 28. travnja 2023.g., donosi sljedeću

**ODLUKU**

1. **Istovremenim obnašanjem dužnosti zamjenika župana Vukovarsko-srijemske županije i obavljanjem funkcije predsjednika Nadzornog odbora trgovačkog društva EKO-DUNAV d.o.o. za komunalno gospodarstvo, u razdoblju od 27. svibnja 2021. godine do 15. studenog 2021.godine, dužnosnik Srđan Jeremić, zamjenik župana Vukovarsko-srijemske županije, počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove odluke, na temelju članka 42. stavka 1. točke 1. ZSSI-a, dužnosniku Srđanu Jeremiću izriče se sankcija opomena.**

Obrazloženje

Povjerenstvo je na 176. sjednici, održanoj 17. lipnja 2022. godine, pokrenulo postupak za odlučivanje o sukobu interesa protiv dužnosnika Srđana Jeremića, zamjenika župana Vukovarsko-srijemske županije zbog moguće povrede članka 14. stavka 1. ZSSI-a koja proizlazi iz istovremenog obnašanja dužnosti zamjenika župana i obnašanja funkcije predsjednika Nadzornog odbora trgovačkog društva EKO-DUNAV d.o.o. za komunalno gospodarstvo.

Na odluku o pokretanju postupa dužnosnik se u bitnom očitovao navodeći da je točno kako je od trenutka osnivanja trgovačkog društva EKO-DUNAV d.o.o. pa do 15. studenog 2021.godine, kada je podnio ostavku, obnašao funkciju predsjednika Nadzornog odbora trgovačkog društva EKO-Dunav d.o.o. što je i prijavio u imovinskoj kartici. Naime, dužnosnik ističe kako se po prvi put našao u ulozi osobe koja obnaša javnu dužnost te se trudio što je više moguće točnije ispuniti podatke u svojoj imovinskoj kartici i informirati se kako to pravilno učiniti. Vezano za obnašanje funkcije predsjednika Nadzornog odbora trgovačkog društva EKO- DUNAV d.o.o. dužnosnik ističe kako se rukovodio člankom 18. stavkom 2. Zakona o sprječavanju sukoba interesa („Narodne novine“, broj 143/21, dalje ZSSI/21) kojim je propisano da, iznimno od zabrane iz st. l. tog članka kojom je obveznicima zakona zabranjeno da budu članovi nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne ) samouprave, osim ako zakonom nije određeno daje obveznik član upravnog vijeća ustanove, odnosno nadzornog odbora izvanproračunskog fonda po položaju. Dužnosnik ističe kako je 12. studenog 2021.g. bio domaćin Povjerenstva na savjetovanju za dužnosnike sa područja Vukovarsko - srijemske županije te je na tom predavanju čuo da će početkom godine stupiti na snagu novi Zakon o sprječavanju sukoba interesa kojim će se navedena iznimka ukinuti. Dužnosnik ističe kako je čim je navedeno čuo podnio ostavku na mjesto predsjednika Nadzornog odbora trgovačkog društva EKO- DUNAV d.o.o i to već 15. studenog 2021.godine. Dužnosnik ističe kako je navedeno bilo više od 2 mjeseca prije nego što je od strane Povjerenstva dobio Smjernicu i uputu u kojoj se kaže da stupanjem na snagu novog Zakona zakonodavac je za kategoriju obveznika, koja se odnosi na župane, gradonačelnike, općinske načelnike i njihove zamjenike, člankom 18. stavkom 6. propisao da isti ne mogu biti u nadzornim odborima povezanih trgovačkih društava, upravnim vijećima ustanova i nadzornim odborima izvanproračunskih fondova koji su od posebnog državnog interesa ili interesa za jedinicu lokalne i područne (regionalne ) samouprave. Vezano uz navedenu Smjernicu dužnosnik navodi da se u istoj upućuju obveznici koji obnašaju navedene dužnosti da sukladno čl. 8. stavku 1. ZSSI/21 u roku od 60 dana od dana donošenja ZSSI/21-a otklone mogućnost povrede odredbe čl. 18. ZSSI/21-a, odnosno da se razriješe svih postojećih funkcija u upravnim vijećima ustanova, odnosno nadzornim odborima izvanproračunskih fondova. Dužnosnik ističe kako je Smjernicu zaprimio dana 06. veljače 2022.godine, a da je ostavku na mjesto predsjednika Nadzornog odbora trgovačkog društva EKO-DUNAV d.o.o. podnio puno ranije odnosno odmah nakon savjetovanja koje je Povjerenstvo održalo u Vinkovcima i na kojoj je najavljeno da iznimka iz stavka 2. ZSSI-a stupanjem na snagu novog Zakona više neće biti moguća. Dužnosnik zaključno ističe kako je mislio da je dozvoljeno biti u dva nadzorna odbora trgovačkih društava bez primanja naknade te je smatrao da time ne krši odredbe Zakona. Ističe kako se činjenica da su mu namjere bile iskrene, može vidjeti i iz toga da je obnašanje navedene funkcije jasno naveo prilikom podnošenja svoje prve imovinske kartice, a da je ostavku podnio odmah nakon prvog saznanja da ova iznimka više neće biti moguća. Dužnosnik navodi i kako je važno istaknuti da Nadzorni odbor navedenog trgovačkog društva nije donosio nikakve odluke vezane za rad samog društva, nego samo analizirao i davao prethodnu suglasnost na planove i programe rada te financijske planove za novu kalendarsku godinu te suglasnosti na izvještaje o provedenim aktivnostima i financijskim izvještajima za prethodnu godinu. Dužnosnik navodi i kako moli da se u obzir uzme činjenica da je jedini zaposlen u obitelji te da skrbi za dijete sa teškim mentalnim i fizičkim poteškoćama u razvoju te da u tom kontekstu, ako je učinio prekršaj, moli da mu se izrekne opomena uzevši u obzir navedene elemente.

Povjerenstvo ističe kako je člankom 60. Zakona o sprječavanju sukoba interesa („Narodne novine“, br. 143/21.) propisano da će se postupci započeti prije stupanja na snagu toga Zakona dovršiti prema odredbama Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19.).

U konkretnom slučaju postupak protiv obveznika Srđana Jeremića započet je dana 06. prosinca 2021.godine te će se stoga i dovršiti po odredbama ranijeg Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19.).

Člankom 3. stavkom 1. podstavkom 39. ZSSI-a propisano je da se dužnosnicima u smislu navedenog Zakona smatraju župani, gradonačelnici, općinski načelnici i njihovi zamjenici. Stoga je i Srđan Jeremić, povodom obnašanja dužnost zamjenika župana Vukovarsko-srijemske županije, a koju dužnost obnaša od 27. svibnja 2021. godine, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom propisano je da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Uvidom u Sudski registar Trgovačkog suda u Osijeku utvrđeno je da je trgovačko društvo EKO-DUNAV d.o.o. osnovano Odlukom Općinskog vijeća Općine Borovo 2013 godine, te da je upisano u sudski registar Trgovačkog suda u Osijeku na temelju rješenja poslovni broj Tt-14/278-2 od 22.siječnja 2014.godine, dok je Izjava o osnivanju društva donesena 10. siječnja 2014.godine. Konačno, uvidom u povijesni izvadak iz sudskog registra utvrđeno je da je dužnosnik Srđan Jeremić obnašao dužnost predsjednika Nadzornog odbora Društva od dana osnivanja društva.

Tijekom postupka Povjerenstvo je dopisom broj 711-I-644-P-298-21/22-03-21 od 05. svibnja 2022.godine od trgovačkog društva EKO-DUNAV d.o.o. zatražilo podatak u kojem vremenskom razdoblju je dužnosnik Srđan Jeremić obnašao dužnost predsjednika Nadzornog odbora društva.

Također, Povjerenstvo je dopisom broj 711-I-644-P-298-21/22-03-21 od 05. svibnja 2022. godine od Općine Borovo zatražilo isti podatak.

Općina Borovo i trgovačko društvo EKO-DUNAV d.o.o. dopisima su odgovorili na traženje Povjerenstva te u očitovanjima navode da je dužnosnik Srđan Jeremić bio član Nadzornog odbora tvrtke EKO-DUNAV d.o.o. u razdoblju od 08. siječnja 2014.godine do 15. studenog 2021. godine. U privitku dopisa dostavljene su: Odluka o imenovanju članova Nadzornog odbora tvrtke EKO DUNAV d.o.o. Borovo od 08. siječnja 2014. godine, ostavka dužnosnika Srđana Jeremića na mjesto predsjednika Nadzornog odbora trgovačkog društva EKO -DUNAV d.o.o iz osobnih razloga od dana 15. studenog 2021. godine te Odluka Skupštine trgovačkog društva EKO-DUNAV d.o.o. o razrješenju dužnosti dužnosnika Srđana Jeremića kao člana Nadzornog odbora od 16. studenog 2021. godine.

Uvidom u naprijed navedenu dokumentaciju Povjerenstvo je nesporno utvrdilo da je dužnosnik Srđan Jeremić u razdoblju od 08. siječnja 2014. godine do 15. studenog 2021. godine, kada je podnio ostavku koja je dan poslije i formalizirana citiranom odlukom Skupštine društva, obavljao funkciju predsjednika Nadzornog odbora trgovačkog društva EKO-DUNAV d.o.o.

Nadalje, uvidom u Informacijski sustav Porezne uprave Povjerenstvo je utvrdilo kako dužnosnik za obnašanje funkcije predsjednika Nadzornog odbora trgovačkog društva EKO-DUNAV d.o.o. nije primio novčanu naknadu.

U odnosu na očitovanje dužnosnika Povjerenstvo ističe kako odredbe članka 14. stavka 1. ZSSI-a beziznimno zabranjuju dužnosnicima da istovremeno uz obnašanje dužnosti budu članovi upravnih tijela i nadzornih odbora trgovačkih društava.

Jedinu iznimku od istovremenog obnašanja dužnosti i obavljanja upravljačkih funkcija predstavlja mogućnost članstva u najviše do dva upravna vijeća ustanova, odnosno nadzorna odbora izvanproračunskih fondova, koje su odlukom nadležnog predstavničkog tijela proglašene od posebnog državnog interesa ili od posebnog interesa za jedinicu lokalne, odnosno područne (regionalne) samouprave. Povjerenstvo ističe kako se u konkretnom slučaju na dužnosnika nije mogla primijeniti navedena iznimka budući da isti nije bio član upravnog vijeća ustanove od posebnog interes niti nadzornog odbora izvanproračunskih fondova, već nadzornog odbora trgovačkog društva.

U konkretnom slučaju se na situaciju dužnosnika ima primijeniti isključivo odredba članka 14. stavka 1. ZSSI-a koju je dužnosnik povrijedio istovremenim obnašanjem dužnosti zamjenika župana Vukovarsko-srijemske županije i predsjednika Nadzornog odbora trgovačkog društva EKO-DUNAV d.o.o.

U odnosu na trajanje povrede Povjerenstvo ističe kako je dužnosnik u povredi od dana stupanja na dužnost, odnosno od 27. svibnja 2021. godine, budući da je tada već obnašao funkciju predsjednika Nadzornog odbora pa sve do dana podnošenja ostavke, odnosno do 15. studenog 2021. godine.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. stavka 1. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Prilikom odmjeravanja vrste sankcije Povjerenstvo je uzelo u obzir činjenicu da je dužnosniku ovo prvi mandat u obnašanju javne dužnosti te da je u trenutku započinjanja obnašanja dužnosti već obavljao funkciju predsjednika Nadzornog odbora trgovačkog društva EKO-DUNAV d.o.o. Nadalje, Povjerenstvo je također uzelo u obzir kratko trajanje povrede kao i činjenicu da je dužnosnik, nakon saznanja o mogućoj povredi na edukaciji organiziranoj od strane Povjerenstva, samoinicijativno odlučio podnijeti ostavku i tim svojim postupkom spriječio daljnje trajanje povrede. Nadalje, uzeta je u obzir i činjenica da kao predsjednik Nadzornog odbora navedenog trgovačkog društva nije primao naknadu.

Obzirom na tako utvrđene činjenice, Povjerenstvo smatra primjerenim da se za utvrđenu povredu dužnosniku izrekne sankcija opomene, s obzirom da se prema svim okolnostima radi o lakšoj povredi odredbe ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Srđan Jeremić, osobna dostava
2. Objava na internetskoj stranici Povjerenstva
3. Pismohrana